b'\n_START_ARTICLE_\nRom\xc4\x97n\xc5\xb3 triumfas\n_START_PARAGRAPH_\nRom\xc4\x97n\xc5\xb3 triumfas (triumphus)\xc2\xa0\xe2\x80\x93 Senov\xc4\x97s Romos religin\xc4\x97\xc2\xa0\xe2\x80\x93 pilietin\xc4\x97 ceremonija, rengiama vie\xc5\xa1ai at\xc5\xa1v\xc4\x99sti ir pa\xc5\xa1ventinti karved\xc5\xbeio karinius pasiekimus po svarbios pergal\xc4\x97s kare. Tai tur\xc4\x97davo b\xc5\xabti i\xc5\xa1 ties\xc5\xb3 labai svarbi pergal\xc4\x97, da\xc5\xbeniausiai\xc2\xa0\xe2\x80\x93 viso karo laim\xc4\x97jimas._NEWLINE_Triumfo dien\xc4\x85 karvedys, lydymas neginkluotos savo armijos, va\xc5\xbeiuodavo karo ve\xc5\xbeimu Romos gatv\xc4\x97mis iki Jupiterio \xc5\xa1ventyklos ant Kapitolijaus kalvos, kur dievui paaukodavo dal\xc4\xaf savo pergal\xc4\x97s grobio. Triumfo procesijoje taip pat b\xc5\xabdavo ve\xc5\xbeamas ir \xc5\xbemon\xc4\x97ms rodomas rinktinis karo grobis. Nuo tada karvedys visam gyvenimui gaudavo triumfatoriaus (triumphator, anks\xc4\x8diau\xc2\xa0\xe2\x80\x93 vir triumphalis) titul\xc4\x85. Po mirties, per jo ir v\xc4\x97liau jo gimini\xc5\xb3 laidotuves, triumfatori\xc5\xb3 pagal tradicij\xc4\x85 atstovaudavo samdytas aktorius su mirties kauke ir purpurine toga (toga picta)._NEWLINE_Romos laik\xc5\xb3 moral\xc4\x97 triumfo procesijoje i\xc5\xa1 triumfatoriaus reikalavo tam tikro nusi\xc5\xbeeminimo. Triumfatorius tur\xc4\x97jo suprasti, kad savo pergales pasiek\xc4\x97 Romos pilie\xc4\x8di\xc5\xb3, senato ir diev\xc5\xb3 padedamas ir j\xc5\xb3 labui. Ta\xc4\x8diau triumfas buvo labai svarbus \xc5\xbeingsnis siekiant karjeros ir populiarumo. V\xc4\x97lyvosios respublikos laikotarpiu triumfai b\xc5\xabdavo vis pra\xc5\xa1matnesni, trukdavo net kelias dienas, su nemokamomis vai\xc5\xa1\xc4\x97mis \xc5\xbei\xc5\xabrovams ir kitomis pramogomis. Taip pat, jie b\xc5\xabdavo vis da\xc5\xbenesni, nes j\xc5\xb3 reik\xc5\xa1m\xc4\x99 karjerai suprat\xc4\x99 karved\xc5\xbeiai triumf\xc5\xb3 reikalaudavo vis da\xc5\xbeniau, u\xc5\xbe vis menkesnius pasiekimus._NEWLINE_Ceremonijos kilm\xc4\x97 n\xc4\x97ra \xc5\xbeinoma. Po Romos \xc5\xbelugimo tradicija buvo perimta ir pana\xc5\xa1ios ceremonijos buvo t\xc4\x99siamos \xc4\xafvairiose kitose \xc5\xa1alyse.'